ROZHODNUTIE RADY
z 27. júna 2008,
ktorým sa vymenúvajú traja sudcovia Súdu pre verejnú službu Európskej únie
(2008/569/ES, Euratom)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 225a,
so zreteľom na Zmluvu o založení Európskeho spoločenstva pre atómovú energiu, a najmä na jej článok 140b,
keďže:
(1)
Súd pre verejnú službu Európskej únie, ďalej len „Súd pre verejnú službu“ bol zriadený rozhodnutím Rady 2004/752/ES, Euratom (1). Uvedeným rozhodnutím sa na tento účel doplnila príloha k Protokolu o štatúte Súdneho dvora (ďalej len „príloha I k štatútu Súdneho dvora“).
(2)
Rada svojím rozhodnutím 2005/150/ES, Euratom (2) stanovila podmienky a spôsoby upravujúce predkladanie a preskúmanie prihlášok na účely vymenovania sudcov Súdu pre verejnú službu tak, ako to ustanovuje článok 3 ods. 2 prílohy I k štatútu Súdneho dvora.
(3)
Rada svojím rozhodnutím 2005/49/ES, Euratom (3) stanovila pravidlá upravujúce činnosť výboru ustanoveného v článku 3 ods. 3 prílohy I k štatútu Súdneho dvora (ďalej len „výbor“).
(4)
Rada svojím rozhodnutím 2005/151/ES, Euratom (4) vymenovala členov výboru.
(5)
Rada svojím rozhodnutím 2005/577/ES, Euratom (5) po porade s výborom vymenovala siedmich sudcov Súdu pre verejnú službu. Na základe článku 2 uvedeného rozhodnutia boli traja z uvedených sudcov vymenovaní na obdobie troch rokov od 1. októbra 2005 do 30. septembra 2008. Na základe žrebovania vykonaného predsedom Rady na zasadnutí 12. októbra 2005 sa 30. septembra 2008 skončí funkčné obdobie týchto sudcov: Irena BORUTA, Horstpeter KREPPEL a Sean VAN RAEPENBUSCH (6).
(6)
Verejné výberové konanie na vymenovanie troch sudcov Súdu pre verejnú službu Európskej únie na obdobie od 1. októbra 2008 do 30. septembra 2014 sa uverejnilo 7. decembra 2007 (7). Lehota na predloženie prihlášok uplynula 25. januára 2008. Prihlásilo sa päťdesiattri kandidátov vrátane troch sudcov, ktorých funkčné obdobie sa skončilo.
(7)
Výbor zasadal 3. a 4. marca 2008 a 9. a 10. apríla 2008. Výsledkom jeho prác je stanovisko a zoznam, ktoré ustanovuje článok 3 ods. 4 prílohy I k štatútu Súdneho dvora. V zozname sú uvedení šiesti kandidáti.
(8)
V súlade s článkom 225a štvrtým odsekom Zmluvy o ES a článkom 140b štvrtým odsekom Zmluvy o Euratome sudcov Súdu pre verejnú službu vymenúva Rada jednomyseľne.
(9)
Je preto potrebné vymenovať tri osoby z osôb, ktoré sa nachádzajú v zozname, pričom sa dbá na vyrovnané zloženie súdu na čo možno najširšom zemepisnom základe spomedzi štátnych príslušníkov členských štátov a s ohľadom na zastúpenie vnútroštátnych právnych systémov tak, ako to stanovuje článok 3 ods. 1 prílohy I k štatútu Súdneho dvora.
(10)
Rozhodnutie vymenovať na nové funkčné obdobie troch sudcov, ktorým sa skončilo funkčné obdobie na Súde pre verejnú službu, prijala Rada s prihliadnutím na mimoriadnu skutočnosť, že mandát fakticky vykonávali dva roky. Toto rozhodnutie v žiadnom prípade nemôže vytvárať precedens,
ROZHODLA TAKTO:
Článok 1
Za sudcov Súdu pre verejnú službu Európskej únie sa na obdobie šiestich rokov od 1. októbra 2008 do 30. septembra 2014 vymenúvajú:
-
Irena BORUTA,
-
Horstpeter KREPPEL,
-
Sean VAN RAEPENBUSCH.
Článok 2
Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
Článok 3
Toto rozhodnutie sa uverejní v Úradnom vestníku Európskej únie.
V Bruseli 27. júna 2008